Jdt.7.9 Et nunc domine, noli pugnare adversus eos sicut pugnatur in bello, et non cadet ex populo tuo vir unus, sed mane in castris tuis, custodiens omnem exercitum tuum. Et obtineant pueri tui fontes aquarum qui exeunt a radice montis, quia inde implent omnes habitantes Bethuliam. Et interficies eos siti, et tradent civitatem suam. Et nos, et populus tuus ascendemus super vertices montium, et obsidebimus in eis custodientes, ut non exeat de civitate vir unus. Et distillabunt fame et siti, et ipsi, et mulieres eorum, et filii illorum, et priusquam veniat gladius super eos, prosternentur in plateis civitatis suae. Et retribues eis redditionem malignam, pro quibus contempserunt te, et non obviaverunt in conspectum tuum cum pace.